***24.10.2017*. lēmums par Pretcikliskās kapitāla rezerves normas noteikšanu**

**Pretcikliskās kapitāla rezerves (PKR) norma tiek noteikta 0% apmērā. Noteikto PKR normu kredītiestādes specifiskās pretcikliskās kapitāla rezerves aprēķinā izmanto no *2018. gada 1.novembra*. Finanšu un kapitāla tirgus komisija (FKTK) lems par nepieciešamību noteikt PKR normu apmērā virs 0%, ja Latvijas finanšu sektorā tiks novērots būtisks ciklisko sistēmisko risku pieaugums.**

FKTK, kā par PKR normas noteikšanu atbildīgā iestāde, saskaņā ar KIL 35.5 pantu reizi ceturksnī analizē kredīta atlikuma un IKP attiecību, šī rādītāja novirzi no ilgtermiņa tendences, kā arī izvērtē papildus rādītājus, lai pamatotu kārtējo lēmumu par PKR normas noteikšanu.

Izmantojot "plašo" kredītu definīciju, kredīta atlikuma un IKP attiecība 2017. gada 1.ceturksnī bija 95%, bet tās novirze no ilgtermiņa tendences bija -39%1, kā rezultātā PKR etalonnorma ir 0%. Izmantojot "šauro" kredītu definīciju, kredīta atlikuma un IKP attiecība 2017. gada 2. ceturkšņa beigās bija 43%, bet tās novirze no ilgtermiņa tendences bija -26%2, kā rezultātā arī uz "šaurās" kredītu definīcijas balstītā PKR etalonnorma bija 0% (skat. attēlu).

*Kredīta atlikuma un IKP attiecība, tās novirze no ilgtermiņa tendences un PKR etalonnorma, izmantojot "šauro" kredītu definīciju*

2017. gadā turpinās aktivizēšanās nekustamā īpašuma tirgū. Mājokļu cenu dinamiku ietekmē mājsaimniecību noskaņojuma un finansiālās situācijas uzlabojums, samazinoties to parāda slogam un pieaugot darba samaksai praktiski visās tautsaimniecībās nozarēs, kā arī kredītu pieejamības uzlabojums saistībā ar valsts palīdzību dzīvojamās telpas iegādei vai būvniecībai ģimenēm ar bērniem. Šīs programmas ietvaros izsniegto hipotekāro aizdevumu apjoms veido aptuveni 40% no visiem mājokļa iegādei no jauna izsniegtajiem kredītiem.  Savukārt, nefinanšu sabiedrību un mājsaimniecību parāda apkalpošanas izdevumi kopš 2015. gada beigām ir nostabilizējušies vēsturiski zemākajā līmenī – 1.5% no IKP.

Iekšzemes kredītu portfeļa atlikums šā gadā jūnija beigās, salīdzinot ar iepriekšējā gada jūnija beigām, praktiski nav mainījies. Mājsaimniecībām izsniegto kredītu atlikums turpina samazināties, taču tā sarukuma temps ir ievērojami palēninājies. Savukārt nefinanšu sabiedrībām izsniegto kredītu atlikums nedaudz pieauga salīdzinot ar tā līmeni pirms gada, tomēr tā pieaugums joprojām nav pārliecinošs, svārstoties no ceturkšņa uz ceturksni. Vairāki faktori, t.sk. nekustamā īpašuma cenu izaugsme, valsts palīdzība dzīvojamās telpas iegādei vai būvniecībai ģimenēm ar bērniem, zems procentu likmju līmenis, tautsaimniecības izaugsme un aktīvāka ES fondu līdzekļu ieplūde, pozitīvi ietekmēs kreditēšanas attīstību tuvākā gada laikā.

Kopumā, 2017. gada rādītāji neliecina par nepieciešamību noteikt PKR normu virs 0%. Vienlaikus tiek novērotas jaunas tendences kreditēšanas, nekustamā īpašuma tirgus, mājsaimniecību finanšu stāvokļa un nefinanšu privātā sektora attīstībā. FKTK turpinās analizēt attiecīgos rādītājus un tendences, lemjot par PKR normas noteikšanu turpmākajos ceturkšņos.

1Kredīta laikrinda no 1995. gada 4. ceturkšņa līdz 2017. gada 1. ceturksnim

2Kredīta laikrinda no 1999. gada 1. ceturkšņa līdz 2017. gada 2. ceturksnim